
Noteikumi par produktivitātes aizdevumiem uzņēmumu inovācijām
Izdoti saskaņā ar Eiropas Savienības fondu 2021.–2027. gada plānošanas perioda vadības likuma 19. panta 14. punktu un Attīstības finanšu institūcijas likuma 12. panta ceturto daļu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 1.2.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana uzņēmumiem" 1.2.1.2. pasākumu "Produktivitātes aizdevumi uzņēmumu inovācijām" (turpmāk – 1.2.1.2. pasākums) un 1.2.3. specifiskā atbalsta mērķa "Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām" 1.2.3.7. pasākumu "Atbalsts jaunu darba vietu radīšanai uz eksportu orientētiem komersantiem" (turpmāk – 1.2.3.7. pasākums) (turpmāk abi kopā – pasākums);
· 1.2. pasākuma mērķi;
· 1.3. pasākumam pieejamo finansējumu;
· 1.4. atbalsta piešķiršanas nosacījumus;
· 1.5. atbalstāmo darbību un izmaksu attiecināmības nosacījumus;
· 1.6. atbalsta uzskaiti, neatbalstāmās nozares un darbības.
· 2. Noteikumos lietoti šādi termini:
· 2.1. atzinums – Latvijas Zinātnes padomes (ja plānots izstrādāt inovatīvu produktu) vai Aizsardzības ministrijas (ja plānots izstrādāt duāla pielietojuma inovatīvu produktu) sagatavots dokuments, kas apliecina projekta pieteikumā minētā produkta atbilstību prasībām attiecībā uz inovatīvu produktu vai duāla pielietojuma inovatīvu produktu;
· 2.2. projekts – aktivitāšu kopums, par kuru gala saņēmējs piesakās atbalstam, iesniedzot projekta pieteikumu akciju sabiedrībā "Attīstības finanšu institūcija Altum" (turpmāk – sabiedrība "Altum");
· 2.3. kapitāla atlaide – sabiedrības "Altum" aizdevuma vai sabiedrības "Altum" paralēlā aizdevuma pamatsummas daļējs samazinājums;
· 2.4. cits finansētājs – kredītiestāde, tās filiāle vai meitas sabiedrība, līzinga sabiedrība vai ieguldījumu fonds, kas ir tiesīgs sniegt finanšu pakalpojumus Latvijas Republikā, starptautiska finanšu institūcija;
· 2.5. darbu sākums – atbilstoši Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014), 2. panta 23. punktam ar ieguldījumu saistītu būvdarbu sākums vai pirmā juridiski saistošā apņemšanās pasūtīt aprīkojumu, vai citas saistības, kas padara ieguldījumu neatgriezenisku, – atkarībā no tā, kas notiek pirmais. Zemes pirkšanu un tādus sagatavošanās darbus kā atļauju saņemšana un priekšizpētes veikšana neuzskata par darbu sākumu;
· 2.6. viens vienots uzņēmums – sniedzot atbalstu saskaņā ar Komisijas 2023. gada 13. decembra Regulas (ES) 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Komisijas regula 2023/2831), attiecas uz komersantu un ietver visus ar to saistītos komersantus, kuru starpā pastāv vismaz vienas no attiecībām, kas minētas Komisijas regulas 2023/2831 2. panta 2. punktā;
· 2.7. viedās specializācijas stratēģijas jomas (RIS3) – nacionāla mēroga pētniecības un inovācijas stratēģijas, kas formulē tautsaimniecības transformācijas virzienus un ir vērstas uz stimuliem, kuri atbalsta augstākas pievienotās vērtības pakalpojumu un produktu veidošanas stimulēšanu, produktivitātes kāpināšanu, zināšanu pārnesi un efektīvākas resursu izmantošanas domāšanas ieviešanu visos uzņēmējdarbības ciklos, un kas tiek iedalītas šādās jomās:
· 2.7.1. zināšanu ietilpīga bioekonomika;
· 2.7.2. biomedicīna, medicīnas tehnoloģijas, farmācija;
· 2.7.3. fotonika un viedie materiāli;
· 2.7.4. viedā enerģētika un mobilitāte;
· 2.7.5. informācijas un komunikāciju tehnoloģijas;
· 2.8. inovatīvs produkts – jauns vai būtiski uzlabots produkts gala saņēmēja līmenī. Būtiski uzlabojumi ir, piemēram, jaunu funkciju pievienošana, funkcionālo īpašību un lietojuma uzlabošana, tai skaitā kvalitātes paaugstināšana, finansiālā pieejamība, lietojamības un ērtuma uzlabošana, ekonomiskāka izmantošana, izturības palielināšana, produkta dzīves ilguma pagarināšana. Nav nepieciešami visu produkta funkciju vai darbības specifikāciju būtiski uzlabojumi;
· 2.9. pētniecība un attīstība – radošs darbs, kas, sistemātiski un mērķtiecīgi izmantojot zinātnes metodes, tiek veikts, lai palielinātu zināšanu apjomu un izmantotu šīs zināšanas jaunu izstrādņu un tehnoloģiju izveidei;
· 2.10. pētniecības un attīstības darbības – ar tehnoloģiju attīstību, prototipēšanu un tehnoloģiju pārnesi saistīts radošs darbs, kas tiek sistemātiski veikts, lai palielinātu zināšanu apjomu, tostarp zināšanas par cilvēku, kultūru un sabiedrību, un izmantotu šīs zināšanas jaunu izstrādņu izveidei. Pētniecības un attīstības procesā iespējams jauninājuma elements un zinātniskas vai tehnoloģiskas neskaidrības novēršana;
· 2.11. gala saņēmējs – Latvijas Republikas komercreģistrā reģistrēts komersants, kas atbilst šādiem nosacījumiem:
· 2.11.1. tas ir sīkais (mikro) komersants, kas atbilst Komisijas regulas Nr. 651/2014 I pielikuma 2. panta 3. punktā noteiktajiem kritērijiem, mazais komersants, kas atbilst Komisijas regulas Nr. 651/2014 I pielikuma 2. panta 2. punktā noteiktajiem kritērijiem, vidējais komersants, kas atbilst Komisijas regulas Nr. 651/2014 I pielikuma 2. panta 1. punktā noteiktajiem kritērijiem, vai arī mazais vidējas kapitalizācijas komersants vai vidējas kapitalizācijas komersants, kas atbilst Eiropas Parlamenta un Padomes 2015. gada 25. jūnija Regulas (ES) 2015/1017 par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu, ar ko groza Regulas (ES) Nr. 1291/2013 un (ES) Nr. 1316/2013 – Eiropas Stratēģisko investīciju fonds, 2. panta 6. un 7. punktam;
· 2.11.2. tam saskaņā ar Valsts ieņēmumu dienesta administrēto nodokļu (nodevu) parādnieku datubāzē publiski pieejamo informāciju nav nodokļu vai nodevu parādu, tai skaitā valsts sociālās apdrošināšanas obligāto iemaksu parādu, kas kopsummā pārsniedz 150 euro, izņemot nodokļu maksājumus, kuru maksāšanas termiņš saskaņā ar likuma "Par nodokļiem un nodevām" 24. panta pirmo, 1.3 un 1.7 daļu ir pagarināts, sadalīts termiņos, atlikts vai atkārtoti sadalīts termiņos;
· 2.11.3. tas nav uzskatāms par grūtībās nonākušu komersantu saskaņā ar Komisijas regulas Nr. 651/2014 2. panta 18. punktu (vērtējot saistības grupas līmeni) un ir iesniedzis apliecinājumu, ka tam nav pasludināts projekta iesniedzēja maksātnespējas process, nav ierosināta tiesiskās aizsardzības procesa lieta vai netiek īstenots tiesiskās aizsardzības process, nav apturēta vai pārtraukta projekta iesniedzēja saimnieciskā darbība vai projekta iesniedzējs netiek likvidēts;
· 2.11.4. tas ievēro šo noteikumu VI nodaļā minētos ierobežojumus par neatbalstāmajām nozarēm un darbībām;
· 2.11.5. uz to (vērtējot saistības grupas līmeni) neattiecas neizpildīts līdzekļu atgūšanas rīkojums saskaņā ar iepriekšēju Komisijas lēmumu, ar ko atbalsts, kuru piešķīrusi tā pati dalībvalsts, atzīts par nelikumīgu un nesaderīgu ar kopējo tirgu, atbilstoši Komisijas regulas Nr. 651/2014 1. panta 4. punkta "a" un "b" apakšpunktam;
· 2.11.6. tas piekrīt, ka par to iegūtā informācija saskaņā ar šo noteikumu 57. un 58. punktu tiek izmantota analītikas vajadzībām;
· 2.12. atbalsta piešķiršanas brīdis – brīdis, kad sabiedrība "Altum" ir pieņēmusi lēmumu par atbalsta piešķiršanu;
· 2.13. produktivitāte – gala saņēmēja algu pieaugums.
· 3. Šo noteikumu izpratnē par inovatīvu produktu neuzskata:
· 3.1. kādas procesa daļas izmantošanas pārtraukšanu;
· 3.2. kapitāla aizvietošanu (izmantotajiem moduļiem identisku moduļu iegāde, paplašinājumi, kas nerada specifikācijas uzlabojumus, iekārtu un programmatūras atjauninājumi);
· 3.3. citu saņēmēja preču vai procesu tālākpārdošanu;
· 3.4. estētiskas izmaiņas, garšas un smaržas izmaiņas un citus uzlabojumus mārketinga nolūkā, kas nemaina produkta funkcijas, lietojumu vai tehniskās īpašības;
· 3.5. komponentu cenu maiņas dēļ radušās izmaiņas.
· 4. Pasākuma mērķis ir nodrošināt finansējuma pieejamību gala saņēmēju attīstībai Latvijā, sniedzot atbalstu inovatīvu (tai skaitā duāla pielietojuma) produktu, izstrādei, stimulējot privātā sektora ieguldījumus pētniecībā, attīstībā un inovācijās, kas ietver atbalstu jaunu ražošanas ēku izbūvei, iekārtu iegādei un ražošanas pieslēgumu izveidei, kā arī jaunu darba vietu radīšanu viedās specializācijas stratēģijas (RIS3) jomās.
· 5. Pasākumam pieejamais un plānotais kopējais attiecināmais finansējums un pasākuma ietvaros sasniedzamie rādītāji līdz 2029. gada 31. decembrim ir noteikti saskaņā ar normatīvo aktu, kas nosaka Eiropas Savienības kohēzijas politikas programmas 2021.–2027. gadam ietvaros izmantojamo finanšu instrumentu īstenošanas kārtību, pieejamo finansējumu, atbalstāmās darbības un attiecināmās izmaksas. Pasākumu veido 1.2.1.2. pasākums un 1.2.3.7. pasākums.
· 6. Šo noteikumu 5. punktā minēto finansējumu sabiedrība "Altum" izmanto:
· 6.1. atbalsta sniegšanai;
· 6.2. sabiedrības "Altum" sagaidāmo kredītriska zaudējumu segšanai, kas tiek izmantots pirmo sagaidāmo zaudējumu segšanai no neatgūtajiem aizdevumiem, un kapitāla atlaides segšanai. Turpmākos zaudējumus, kas pārsniedz pirmo sagaidāmo zaudējumu apmēru un kas ir noteikti procentuāli no kopējās izsniegto aizdevumu un paralēlo aizdevumu summas, pamatojoties uz programmas rādītāju novērtējumu atbilstoši Attīstības finanšu institūcijas likuma 12. panta trešajai daļai, sedz no sabiedrības "Altum" pašu finansējuma. Sabiedrībai "Altum" ir tiesības atteikties no turpmākās aizdevumu piešķiršanas, ja faktiskie un prognozētie zaudējumi pārsniedz pieejamo publisko finansējumu zaudējumu segšanai.
· 7. Izmantojot pasākuma ietvaros atmaksāto publisko finansējumu (klientu maksājumus un pamatsummas atmaksas), sabiedrība "Altum" var:
· 7.1. pēc šo noteikumu 5. punktā minētā pieejamā finansējuma izlietošanas turpināt atbalsta sniegšanu (tai skaitā kredītriska zaudējumu segšanai, kas tiek izmantots pirmo sagaidāmo zaudējumu segšanai no neatgūtajiem aizdevumiem, un kapitāla atlaides segšanai) saskaņā ar šiem noteikumiem;
· 7.2. pēc 2029. gada 31. decembra segt pasākuma pārvaldības maksu saskaņā ar pasākuma rādītāju novērtējumu, kas veikts atbilstoši Attīstības finanšu institūcijas likuma 12. panta trešajai daļai.
· 8. Lai nodrošinātu finansējumu sabiedrības "Altum" aizdevuma, aizdevuma ar kapitāla atlaidi vai paralēlā aizdevuma ar kapitāla atlaidi (daļā, kas pārsniedz pieejamo kapitāla atlaides apmēru) piešķiršanai, sabiedrība "Altum" var piesaistīt valsts aizdevumu kredītlīnijas veidā vai piesaistīt finansējumu tirgū (tai skaitā aizņemoties finansējumu no starptautiskajām finanšu institūcijām) ne vairāk kā 60 000 000 euro apmērā. Valsts aizdevuma atmaksas termiņš ir līdz 2049. gada 31. decembrim. Kapitāla atlaidi sedz no pasākumā piešķirtā publiskā finansējuma. Valsts aizdevumam nepiemēro riska likmi, un to nodrošina ar komercķīlu, sabiedrībai "Altum" ieķīlājot prasījuma tiesības un to nākamās sastāvdaļas kā lietu kopību, kas izrietēs no sabiedrības "Altum" izsniegtajiem aizdevumiem.
· 9. Aizdevumus, aizdevumus ar kapitāla atlaidi un paralēlos aizdevumus ar kapitāla atlaidi izsniedz sabiedrība "Altum", noslēdzot civiltiesisku līgumu ar gala saņēmēju un, ja attiecināms, citu finansētāju (turpmāk – aizdevuma līgums). Ja aizdevuma līgums netiek īstenots atbilstoši tajā ietvertajiem nosacījumiem, sabiedrībai "Altum" ir tiesības to vienpusēji lauzt un atgūt neatbilstoši izmaksāto finansējumu.
· 10. Sabiedrība "Altum" finansē tikai tādas darbības, kuras ir atzinusi par ekonomiski dzīvotspējīgām. Sabiedrība "Altum" izvērtē komersanta investīciju projekta ilgtspēju, projekta īstenošanai nepieciešamo līdzfinansējumu, nodrošinājuma pietiekamību, komersanta esošo un nākotnes finanšu situāciju, zināšanu un pieredzes atbilstību projektā paredzēto darbību veiksmīgai īstenošanai, kā arī analizē identificētos uzņēmējdarbības riskus un citus faktorus komersanta aizdevuma kvalitātes noteikšanai.
· 11. Atbalstu sniedz projektu īstenošanai Latvijas Republikas teritorijā. Atbalstītajiem projektiem jābūt saistītiem ar šo noteikumu 4. punktā minēto pasākuma mērķi vienā no šo noteikumu 2.7. apakšpunktā minētajām RIS3 jomām.
II. Atbalsta piešķiršanas nosacījumi inovatīvu produktu izstrādei, jaunu ražošanas ēku izbūvei, jaunu ražošanas iekārtu iegādei un ražošanas pieslēgumu izveidei
· 12. Atbalstu inovatīvu produktu izstrādei 300 000–5 000 000 euro apmērā sniedz kombinētu finanšu instrumentu veidā kā:
· 12.1. sabiedrības "Altum" aizdevumu ar kapitāla atlaidi, ja projekta finansēšanā nav iesaistīts cits finansētājs;
· 12.2. sabiedrības "Altum" paralēlo aizdevumu ar kapitāla atlaidi, ja projektu līdzfinansē kopā ar vienu vai vairākiem citiem finansētājiem, ievērojot šādus nosacījumus:
· 12.2.1. paralēlais aizdevums ir struktūrā subordinēts attiecībā pret cita finansētāja sniegto kredītu un ir pastiprināts ar zemāku nodrošinājuma kārtu nekā cita finansētāja sniegtais kredīts;
· 12.2.2. citu finansētāju sniegtā kredīta vai finanšu līzinga apmērs nav mazāks par atbilstoši šiem noteikumiem izsniegtā sabiedrības "Altum" paralēlā aizdevuma summu.
· 13. Atbalstu sniedz gala saņēmējiem, kuru produkti saskaņā ar šo noteikumu 2.8. apakšpunktā minētajiem nosacījumiem paredzēti inovatīvu produktu izstrādei vai duāla pielietojuma inovatīvu produktu izstrādei drošības un aizsardzības jomā, kas ietver atbalstu ēku izbūvei, iekārtu iegādei un ražošanas pieslēgumu izveidei, kā arī jaunu darba vietu radīšanai.
· 14. Sabiedrība "Altum" sagatavo un tīmekļvietnē www.altum.lv publicē paziņojumu par projektu pieteikumu saņemšanas uzsākšanu. Pirmās 40 darbdienas no dienas, kad uzsākta projektu pieteikumu saņemšana, sabiedrība "Altum" pieņem tikai tādus projektu pieteikumus, kuros paredzēta duāla pielietojuma inovatīvu produktu izstrāde drošības un aizsardzības jomā. Pēc 40 darbdienām sabiedrība "Altum" pieņem arī pārējos projektu pieteikumus.
· 15. Sabiedrība "Altum" pieņem lēmumus par projektu pieteikumu apstiprināšanu, apstiprināšanu ar nosacījumu vai noraidīšanu.
· 16. Lai nodrošinātu inovatīva produkta un duāla pielietojuma inovatīva produkta vērtēšanu, Latvijas Zinātnes padome un Aizsardzības ministrija izmanto inovatīvu produktu un duāla pielietojuma inovatīvu produktu vērtēšanas metodiku, kuru izstrādājusi Ekonomikas ministrija sadarbībā ar Latvijas Zinātnes padomi un Aizsardzības ministriju.
· 17. Iesniedzot projekta pieteikumu atbalsta saņemšanai duāla pielietojuma inovatīva produkta izstrādei drošības un aizsardzības jomā, gala saņēmējs iesniedz arī Aizsardzības ministrijas atzinumu par pieteiktā produkta atbilstību prasībām attiecībā uz duāla pielietojuma inovatīvu produktu drošības un aizsardzības jomā. 
· 18. Aizsardzības ministrija 20 darbdienu laikā pēc gala saņēmēja iesnieguma saņemšanas izsniedz šo noteikumu 17. punktā minēto atzinumu.
· 19. Latvijas Zinātnes padome sniedz atzinumu, ka biznesa projektā paredzētais risinājums ir vērtējams kā uzņēmuma līmeņa inovatīvs produkts. Lai nodrošinātu atzinuma sniegšanu, Latvijas Zinātnes padome un Ekonomikas ministrija slēdz divpusēju vienošanos, iepriekš to saskaņojot ar Izglītības un zinātnes ministriju. Lai nodrošinātu piešķirtā atbalsta atbilstību šiem noteikumiem, sabiedrībai "Altum" ir tiesības datus par komersantu un projektu nodot Latvijas Zinātnes padomei, savukārt Latvijas Zinātnes padomei ir tiesības datus par komersantu un projektu nodot sabiedrībai "Altum".
· 20. Latvijas Zinātnes padome 20 darbdienu laikā pēc gala saņēmēja iesnieguma saņemšanas izsniedz šo noteikumu 19. punktā minēto atzinumu. Minēto dokumentu gala saņēmējs iesniedz sabiedrībā "Altum".
· 21. Atbalstu inovatīvu produktu izstrādei primāri sniedz kā reģionālo atbalstu saskaņā ar Komisijas regulas Nr. 651/2014 14. pantu.
· 22. Šo noteikumu 21. punktā minētā atbalsta attiecināmās izmaksas gala saņēmējiem visu veidu sākotnējiem ieguldījumiem ir:
· 22.1. izmaksas par ieguldījumiem materiālajos aktīvos saskaņā ar Komisijas regulas Nr. 651/2014 2. panta 29. punktu un nemateriālajos aktīvos saskaņā ar Komisijas regulas Nr. 651/2014 2. panta 30. punktu;
· 22.2. paredzamās algu izmaksas, ko rada sākotnējā ieguldījuma rezultātā radītās jaunās darba vietas, kas izveidotas projekta īstenošanas rezultātā, rēķinot par divu gadu periodu, un ir nepieciešamas darbam ar jauno iekārtu vai ražošanas līniju.
· 23. Atbalstu sniedz, ievērojot šādus nosacījumus:
· 23.1. projekta attiecināmās izmaksas ir sākotnējie ieguldījumi saskaņā ar Komisijas regulas Nr. 651/2014 2. panta 49. punkta "a" apakšpunktu:
· 23.2. aktīvi (tai skaitā ēkas un būves) ir jauni;
· 23.3. ar materiālo aktīvu nomu saistītās izmaksas ir attiecināmas, ja ir ievēroti Komisijas regulas Nr. 651/2014 14. panta 5. un 6. punktā minētie nosacījumi un attiecībā uz zemi, ēkām un ražotni ar nomu un apbūvi saistītās tiesības ir nostiprinātas zemesgrāmatā (ja attiecināms) vai noma un apbūves tiesības mazajiem vidējas kapitalizācijas komersantiem un vidējas kapitalizācijas komersantiem ilgst vismaz piecus gadus vai vidējiem komersantiem vismaz trīs gadus pēc paredzētās investīciju projekta pabeigšanas dienas un ir spēkā visā aizdevuma līguma darbības laikā. Tas neliedz aizstāt pamatlīdzekļus, kas minētajā laikposmā ir novecojuši vai bojāti, ja attiecīgajā apgabalā visā attiecīgajā minimālajā periodā tiek turpināta saimnieciskā darbība;
· 23.4. sākotnējie ieguldījumi būvniecībā vai nekustamā īpašuma iegādē ir attiecināmi tikai kompleksam investīciju projektam, kurā paredzēta arī iekārtu iegāde, ievērojot attiecināmo investīciju izmaksu proporciju līdz 40 procentiem būvniecībai un nekustamā īpašuma iegādei. Zemes iegādes izmaksas nedrīkst pārsniegt 10 procentus no projekta attiecināmo izdevumu kopsummas;
· 23.5. nemateriālie aktīvi atbilst Komisijas regulas Nr. 651/2014 14. panta 8. punktā minētajiem nosacījumiem. Mazajiem vidējas kapitalizācijas gala saņēmējiem vai vidējas kapitalizācijas gala saņēmējiem nemateriālos aktīvus var finansēt līdz 50 procentiem no sākotnējo ieguldījumu kopējām attiecināmajām ieguldījumu izmaksām. Mazajiem vai vidējiem gala saņēmējiem nemateriālos aktīvus var finansēt 100 procentu apmērā no sākotnējo ieguldījumu kopējām attiecināmajām ieguldījumu izmaksām.
· 24. Sākotnējie ieguldījumi pēc projekta pabeigšanas paliek Latvijā attiecīgajā atbalsta intensitātes kopējās statistiski teritoriālo vienību klasifikācijas (turpmāk – NUTS) 3. līmeņa reģionā (atbilstoši 2021. gada datiem), kurā tiek īstenots atbalstāmais projekts, vai paliek Latvijā jebkurā reģionā vismaz trīs gadus atbilstoši Komisijas regulas Nr. 651/2014 14. panta 5. punkta nosacījumiem, ja atbalsts tiek piešķirts saskaņā ar šo noteikumu 27.2. apakšpunktu.
· 25. Ja attiecināmās izmaksas aprēķina, pamatojoties uz paredzamajām radītajām jaunajām darba vietas izmaksām saskaņā ar šo noteikumu 22.2. apakšpunktu, jābūt izpildītiem visiem šādiem nosacījumiem:
· 25.1. ieguldījumu projekts attiecīgajā uzņēmējdarbības vietā rada darbinieku skaita tīru pieaugumu salīdzinājumā ar vidējo rādītāju iepriekšējos 12 mēnešos, kas nozīmē, ka no attiecīgajā periodā izveidoto darba vietu skaita atņem visas zaudētās darba vietas;
· 25.2. katru izveidoto amata vietu aizpilda triju gadu laikā pēc ieguldījumu projekta īstenošanas beigām;
· 25.3. katru darba vietu, kas radīta ieguldījuma rezultātā, attiecīgajā teritoriālajā apgabalā (pilsētas, novads vai reģions) saglabā vismaz trīs gadus no dienas, kad attiecīgā amata vieta pirmo reizi aizpildīta.
· 26. Ikvienu sākotnējo ieguldījumu, kurš attiecas uz to pašu vai līdzīgu darbību atbilstoši Komisijas regulas Nr. 651/2014 2. panta 50. punktā noteiktajai definīcijai un kuru tas pats saņēmējs (grupas līmenī) ir sācis triju gadu laikā no dienas, kad sākti darbi pie cita atbalstītā ieguldījuma tajā pašā NUTS 3. līmeņa reģionā (atbilstoši 2021. gada datiem), uzskata par daļu no vienota ieguldījumu projekta. Vienotam ieguldījumu projektam, kas ir lielu ieguldījumu projekts, un lielu ieguldījumu projektam, kas nav vienotais ieguldījumu projekts, saskaņā ar Komisijas regulas Nr. 651/2014 2. panta 52. punktu (neatkarīgi no gala saņēmēja lieluma) atbalstu piešķir, ievērojot šādus nosacījumus:
· 26.1. Rīgā:
· 26.1.1. projektam līdz 55 miljoniem euro piemēro 30 procentus no attiecināmo izmaksu summas;
· 26.1.2. projekta daļai no 55 miljoniem līdz 110 miljoniem euro piemēro 15 procentus no attiecināmo izmaksu summas;
· 26.1.3. projekta daļai, kas pārsniedz 110 miljonus euro, piemēro 0 procentus no attiecināmo izmaksu summas;
· 26.2. Kurzemes, Zemgales, Vidzemes un Latgales NUTS 3. līmeņa reģionā (atbilstoši 2021. gada datiem):
· 26.2.1. projektam līdz 55 miljoniem euro piemēro 50 procentus no attiecināmo izmaksu summas;
· 26.2.2. projekta daļai no 55 miljoniem līdz 110 miljoniem euro piemēro 25 procentus no attiecināmo izmaksu summas;
· 26.2.3. projekta daļai, kas pārsniedz 110 miljonus euro, piemēro 0 procentus no attiecināmo izmaksu summas;
· 26.3. administratīvajām teritorijām Pierīgas reģionā (tai skaitā Limbažu novadā, Ogres novadā, Saulkrastu novadā un Tukuma novadā):
· 26.3.1. projektam līdz 55 miljoniem euro piemēro 30 procentus no attiecināmo izmaksu summas;
· 26.3.2. projekta daļai no 55 miljoniem līdz 110 miljoniem euro piemēro 15 procentus no attiecināmo izmaksu summas;
· 26.3.3. projekta daļai, kas pārsniedz 110 miljonus euro, piemēro 0 procentus no attiecināmo izmaksu summas.
· 27. Ja atbalstu sniedz saskaņā ar šo noteikumu 21. punktu un projektā plānotie sākotnējie ieguldījumi tiek veikti Latvijā divos vai vairākos dažādas atbalsta intensitātes NUTS 3. līmeņa reģionos (atbilstoši 2021. gada datiem), piemēro vienu no šādām atbalsta intensitātēm:
· 27.1. katram NUTS 3. līmeņa reģionam (atbilstoši 2021. gada datiem) piekritīgo sākotnējo ieguldījumu izmaksām piemēro attiecīgā NUTS 3. līmeņa reģiona (atbilstoši 2021. gada datiem) atbalsta intensitāti;
· 27.2. ja no sākotnējiem ieguldījumiem (neatkarīgi no to atrašanās vietas) gala saņēmējs gūst labumu vienā vai vairākos dažādas atbalsta intensitātes NUTS 3. līmeņa reģionos (atbilstoši 2021. gada datiem), visam projektam piemēro zemāko atbalsta intensitāti starp atbalsta intensitātes NUTS 3. līmeņa reģioniem (atbilstoši 2021. gada datiem), kuros gala saņēmējs gūst labumu no projekta īstenošanas.
· 28. Atbalstam, ko sniedz saskaņā ar šo noteikumu 21. punktu, maksimāli pieļaujamā atbalsta intensitāte no projekta attiecināmajām izmaksām ir:
· 28.1. Rīgas NUTS 3. līmeņa reģionā (atbilstoši 2021. gada datiem) – 30 procenti mazajiem vidējas kapitalizācijas komersantiem un vidējas kapitalizācijas komersantiem, 40 procenti vidējiem komersantiem un 50 procenti sīkajiem (mikro) vai mazajiem komersantiem;
· 28.2. Kurzemes, Zemgales, Vidzemes un Latgales NUTS 3. līmeņa reģionā (atbilstoši 2021. gada datiem) – 50 procenti mazajiem vidējas kapitalizācijas komersantiem un vidējas kapitalizācijas komersantiem, 60 procenti vidējiem komersantiem un 70 procenti sīkajiem (mikro) vai mazajiem komersantiem;
· 28.3. administratīvajām teritorijām Pierīgas NUTS 3. līmeņa reģionā (atbilstoši 2021. gada datiem), tai skaitā Limbažu novadā, Ogres novadā, Saulkrastu novadā un Tukuma novadā, – 30 procenti mazajiem vidējas kapitalizācijas komersantiem un vidējas kapitalizācijas komersantiem, 40 procenti vidējiem komersantiem un 50 procenti sīkajiem (mikro) vai mazajiem komersantiem.
· 29. Ja atbalstu sniedz kā reģionālo atbalstu saskaņā ar Komisijas regulas Nr. 651/2014 14. pantu:
· 29.1. gala saņēmējs atbilstoši Komisijas regulas Nr. 651/2014 14. panta 14. punktam nodrošina līdzfinansējumu vismaz 25 procentu apmērā no projekta attiecināmajām izmaksām, izmantojot pašu līdzekļus vai ārējo finansējumu, tai skaitā cita finansētāja izsniegtu kredītu vai finanšu līzingu. Par šo līdzfinansējumu nav saņemts nekāds publiskais atbalsts, tai skaitā de minimis atbalsts;
· 29.2. gala saņēmējs ievēro nosacījumus atbilstoši Komisijas regulas Nr. 651/2014 14. panta 7. punktam.
· 30. Ja atbalstu inovatīvu produktu izstrādei nav iespējams sniegt saskaņā ar Komisijas regulu Nr. 651/2014, tad to var piešķirt kā de minimis atbalstu saskaņā ar Komisijas regulu 2023/2831, ievērojot šādus nosacījumus:
· 30.1. aizdevumu gala saņēmējam nepiešķir, ja de minimis atbalsts ir saistīts ar kādu no Komisijas regulas 2023/2831 1. panta 1. punktā noteiktajām nozarēm un darbībām vai ja atbalsts ir saistīts ar šo noteikumu 53.1., 53.2. un 53.3. apakšpunktā minētajiem nosacījumiem un Eiropas Parlamenta un Padomes 2021. gada 24. jūnija Regulas (ES) 2021/1058 par Eiropas Reģionālās attīstības fondu un Kohēzijas fondu (turpmāk – regula 2021/1058) 7. panta 1. punktā noteiktajām nozarēm;
· 30.2. ja gala saņēmējs vienlaikus darbojas gan kādā no nozarēm, kas minētas Komisijas regulas 2023/2831 1. punkta "a", "b", "c" vai "d" apakšpunktā, gan vienā vai vairākās citās nozarēs, uz kurām attiecas šīs regulas darbības joma, tas nodrošina šo nozaru darbību vai izmaksu nodalīšanu saskaņā ar Komisijas regulas 2023/2831 1. panta 2. punktu, nodrošinot, ka darbības nozarēs, kuras ir izslēgtas no šīs regulas darbības jomas, negūst labumu no de minimis atbalsta, ko piešķir saskaņā ar Komisijas regulu 2023/2831;
· 30.3. lai saņemtu atbalstu, gala saņēmējs sabiedrībā "Altum" kopā ar projekta pieteikumu iesniedz informāciju par iepriekš saņemto de minimis atbalstu, ievērojot normatīvos aktus par de minimis atbalsta uzskaites un piešķiršanas kārtību;
· 30.4. komercdarbības atbalsts tiek piešķirts saskaņā ar Komisijas regulu 2023/2831, nodrošinot, ka de minimis atbalsta kopsumma, ko viena dalībvalsts piešķīrusi vienam vienotam uzņēmumam, nevienā triju gadu periodā no de minimis atbalsta piešķiršanas lēmuma pieņemšanas dienas nepārsniedz 300 000 euro atbilstoši Komisijas regulas 2023/2831 3. panta 2. punktam, kā arī ievērojot Komisijas regulas 2023/2831 3. panta 8. punkta nosacījumus komersantu apvienošanās vai iegādes gadījumā un Komisijas regulas 2023/2831 3. panta 9. punkta nosacījumus komersantu sadalīšanas gadījumā;
· 30.5. sabiedrības "Altum" aizdevumam vai paralēlajam aizdevumam nepiešķir un nepiemēro kapitāla atlaidi, ja tā pārsniedz šo noteikumu 30.4. apakšpunktā minētos limitus;
· 30.6. atbalstu nepiešķir, ja gala saņēmējs atbilst normatīvajos aktos maksātnespējas jomā noteiktajiem kritērijiem, uz kuriem pamatojoties kreditors vai parādnieks var pieprasīt maksātnespējas procesu gala labuma guvējiem, ja to kredītreitings ir zemāks par "B–".
· 31. Sabiedrības "Altum" piešķirtā maksimālā kapitāla atlaide ir 30 procenti no sabiedrības "Altum" piešķirtā aizdevuma ar kapitāla atlaidi apmēra vai sabiedrības "Altum" paralēlā aizdevuma ar kapitāla atlaidi apmēra, bet ne vairāk kā 1 500 000 euro, nepārsniedzot šajos noteikumos norādīto pieļaujamo atbalsta intensitāti vai komersantam pieejamo de minimis limita apmēru.
· 32. Uz sabiedrības "Altum" aizdevuma kapitāla atlaidi vai paralēlā aizdevuma kapitāla atlaidi var pretendēt gala saņēmēji, kuri ne vēlāk kā triju gadu laikā pēc projekta pabeigšanas ir sasnieguši visus šādus rādītājus:
· 32.1. gala saņēmēja ieguldījumu apjoms pētniecībā un attīstībā Latvijā gala saņēmēja līmenī projekta ietvaros ir vismaz 250 000 euro gadā;
· 32.2. gala saņēmēja apgrozījuma pieaugums ir vismaz divas reizes pret investīciju projekta ieguldījumu apmēru;
· 32.3. gala saņēmēja preču vai pakalpojumu eksporta apjoms gadā ir palielinājies vismaz par 20 procentiem salīdzinājumā ar eksporta apjomu gadā, kad tika pabeigts investīciju projekts;
· 32.4. uz katriem kopējās pieejamās kapitāla atlaides 250 000 euro ir radīta vismaz viena jauna darba vieta ar pilnu darba slodzi, un kopā ir radītas vismaz sešas jaunas darba vietas ar pilnu darba slodzi;
· 32.5. izveidotās darba vietas tiek saglabātas vismaz divus gadus pēc to izveidošanas, un šajā laikā tiek nodrošināts, ka mēneša vidējā bruto darba samaksa darbiniekiem, kas pieņemti darbā investīciju projekta īstenošanas rezultātā, nav mazāka par mēneša vidējās bruto darba samaksas apmēru tautsaimniecībā iepriekšējā gadā, kam piemērots koeficients 1,6.
· 33. Ekonomikas ministrija sadarbībā ar sabiedrību "Altum" izstrādā kapitāla atlaides piemērošanas metodiku un publicē to savā tīmekļvietnē.
· 34. Gala saņēmējiem ir pienākums aizpildīt un katru gadu ne vēlāk kā līdz 1. maijam iesniegt Centrālajā statistikas pārvaldē pārskatu par pētniecības un attīstības darbu izpildi uzņēmējdarbības sektorā attiecīgajā pārskata gadā un pārskatu par inovācijām uzņēmējdarbībā saskaņā ar normatīvajiem aktiem par oficiālās statistikas veidlapu paraugu apstiprināšanu un veidlapu aizpildīšanu un iesniegšanu.
· 35. Valsts ieņēmumu dienests sabiedrībai "Altum" pēc pieprasījuma sniedz šādus ar gala saņēmēju saistītos datus:
· 35.1. gala saņēmēja pēdējā noslēgtā pārskata gada ikmēneša pievienotās vērtības nodokļa deklarācijās iekļautā uz citu Eiropas Savienības dalībvalsti piegādāto preču Eiropas Savienības teritorijā vērtība, eksportēto preču vērtība un to darījumu vērtība, kuru veikšanas vieta nav iekšzeme;
· 35.2. noteiktajā termiņā jaunradītajās darba vietās algoto personu bruto darba samaksa mēnesī un datums, kurā gala saņēmējam ir uzsāktas darba attiecības ar konkrēto personu.
· 36. Sabiedrība "Altum" atbilstoši šo noteikumu 34. un 35. punktā minētajai informācijai, kas saņemta no Valsts ieņēmumu dienesta un Centrālās statistikas pārvaldes un saskaņota ar Ekonomikas ministriju, piemēro kapitāla atlaidi.
III. Atbalsta piešķiršanas nosacījumi pētniecības un attīstības darbībām
· 37. Atbalstu pētniecības un attīstības darbībām 300 000–1 000 000 euro apmērā sniedz kā sabiedrības "Altum" aizdevumu. 
· 38. Atbalstu pētniecības un attīstības darbībām sniedz kā de minimis atbalstu saskaņā ar Komisijas regulu 2023/2831, ievērojot šādus nosacījumus:
· 38.1. aizdevumu gala saņēmējam nepiešķir, ja de minimis atbalsts ir saistīts ar kādu no Komisijas regulas 2023/2831 1. panta 1. punktā noteiktajām nozarēm un darbībām vai ja atbalsts ir saistīts ar šo noteikumu 53.1., 53.2. un 53.3. apakšpunktā minētajiem nosacījumiem un regulas 2021/1058 7. panta 1. punktā noteiktajām nozarēm;
· 38.2. ja gala saņēmējs vienlaikus darbojas gan kādā no nozarēm, kas minētas Komisijas regulas 2023/2831 1. punkta "a", "b", "c" vai "d" apakšpunktā, gan vienā vai vairākās citās nozarēs, uz kurām attiecas šīs regulas darbības joma, tas nodrošina šo nozaru darbību vai izmaksu nodalīšanu saskaņā ar Komisijas regulas 2023/2831 1. panta 2. punktu, nodrošinot, ka darbības nozarēs, kuras ir izslēgtas no šīs regulas darbības jomas, negūst labumu no de minimis atbalsta, ko piešķir saskaņā ar Komisijas regulu 2023/2831;
· 38.3. lai saņemtu atbalstu, gala saņēmējs sabiedrībā "Altum" kopā ar projekta pieteikumu iesniedz informāciju par iepriekš saņemto de minimis atbalstu, ievērojot normatīvos aktus par de minimis atbalsta uzskaites un piešķiršanas kārtību;
· 38.4. komercdarbības atbalsts tiek piešķirts saskaņā ar Komisijas regulu 2023/2831, nodrošinot, ka de minimis atbalsta kopsumma, ko viena dalībvalsts piešķīrusi vienam vienotam uzņēmumam, nevienā triju gadu periodā no de minimis atbalsta piešķiršanas lēmuma pieņemšanas dienas nepārsniedz 300 000 euro atbilstoši Komisijas regulas 2023/2831 3. panta 2. punktam, kā arī ievērojot Komisijas regulas 2023/2831 3. panta 8. punkta nosacījumus komersantu apvienošanās vai iegādes gadījumā un Komisijas regulas 2023/2831 3. panta 9. punkta nosacījumus komersantu sadalīšanas gadījumā;
· 38.5. atbalstu nepiešķir gala saņēmējam, kuram lēmuma par atbalsta piešķiršanu brīdī par atbalsta piešķiršanu ar tiesas spriedumu ir pasludināts maksātnespējas process, ir ierosināta tiesiskās aizsardzības procesa lieta vai tiek īstenots tiesiskās aizsardzības process;
· 38.6. atbalstu nepiešķir, ja gala saņēmējs atbilst normatīvajos aktos maksātnespējas jomā noteiktajiem kritērijiem, uz kuriem pamatojoties kreditors vai parādnieks var pieprasīt maksātnespējas procesu gala labuma guvējiem, ja to kredītreitings ir zemāks par "B–".
IV. Kārtība un nosacījumi, lai pieteiktos atbalstam
· 39. Gala saņēmējs piesakās atbalstam, iesniedzot projekta pieteikumu sabiedrībā "Altum".
· 40. Sabiedrība "Altum" gala saņēmēju un projektu vērtē, pamatojoties uz šādiem dokumentiem, ko gala saņēmējs iesniedzis kopā ar projekta pieteikumu:
· 40.1. projekta pieteikums, kurā ietverts biznesa projekts;
· 40.2. ja atbalstu paredzēts sniegt saskaņā ar šo noteikumu 21. punktu, – gala saņēmēja parakstīts apliecinājums, ka tas nav veicis un neveiks Komisijas regulas Nr. 651/2014 14. panta 16. punktā norādītās darbības, kuras definētas Komisijas regulas Nr. 651/2014 2. panta 61.a punktā;
· 40.3. ja atbalstu paredzēts sniegt saskaņā ar šo noteikumu 21. punktu, – gala saņēmēja parakstīts apliecinājums, ka uz to nav attiecināma Komisijas regulas Nr. 651/2014 2. panta 18. punkta "c" apakšpunktā minētā situācija – tas neatbilst Latvijas Republikas normatīvajos aktos noteiktajiem kritērijiem, lai tam pēc kreditoru pieprasījuma vai parādnieka pieteikuma uzsāktu maksātnespējas procesu;
· 40.4. ja paredzēts sabiedrības "Altum" paralēlais aizdevums, – cita finansētāja lēmums par finansējuma piešķiršanu projekta īstenošanai;
· 40.5. informācija par plānoto un piešķirto atbalstu tā paša projekta ietvaros (tai skaitā par tām pašām attiecināmajām izmaksām), norādot atbalsta piešķiršanas datumu, atbalsta sniedzēju, atbalsta pasākumu, plānoto un piešķirto atbalsta summu un atbalsta intensitāti;
· 40.6. apliecinājums, ka šo noteikumu 12. punktā minētais projekta pieteikums atbilst Komisijas regulas Nr. 651/2014 6. panta 2. punktā ietvertajām prasībām par projekta pieteikumā iekļaujamo informāciju un ir iesniegts sabiedrībā "Altum" pirms darbu sākuma;
· 40.7. ja biznesa projekts paredz duāla pielietojuma inovatīva produkta izstrādi, – Aizsardzības ministrijas atzinums;
· 40.8. ja biznesa projekts paredz inovatīva produkta izstrādi, – Latvijas Zinātnes padomes atzinums;
· 40.9. cita sabiedrības "Altum" pieprasītā informācija, kas nepieciešama, lai izvērtētu gala saņēmēja un projekta atbilstību šajos noteikumos paredzētajiem atbalsta saņemšanas nosacījumiem.
· 41. Ja gala saņēmēja projektam piesaista citu publisko finansējumu, projektu var uzsākt tad, kad visās iestādēs, kur tas pretendē uz atbalstu, ir iesniegts projekta pieteikums un ir pieņemts lēmums par atbalsta piešķiršanu vai noslēgts līgums (ja atbalstu nepiešķir ar lēmumu).
· 42. Sabiedrībai "Altum" ir tiesības neslēgt aizdevuma līgumu ar gala saņēmēju un atteikt izmaksu (tai skaitā gadījumos, kad lēmums par atbalsta piešķiršanu jau ir pieņemts), ja sabiedrībai "Altum" kļūst zināmi apstākļi, ka gala saņēmējs vai projekts vairs neatbilst šo noteikumu nosacījumiem un atbalstu nevar izsniegt saskaņā ar sabiedrībai "Altum" saistošajiem normatīvajiem aktiem.
· 43. Gala saņēmējam atbalstu piešķir brīdī, kad sabiedrība "Altum" pieņem lēmumu par aizdevuma, aizdevuma ar kapitāla atlaidi vai paralēlā aizdevuma ar kapitāla atlaidi piešķiršanu, lēmumā nosakot atbalsta maksimālo apjomu, atbalsta intensitāti un maksimālo pieejamo kapitāla atlaidi. Atbalstu piešķir, ja gala saņēmējs atbilst šajos noteikumos minētajām valsts atbalsta saņemšanas prasībām saskaņā ar šo noteikumu 21., 30. vai 38. punktā minēto valsts atbalsta regulējumu.
· 44. Sabiedrības "Altum" aizdevuma, aizdevuma ar kapitāla atlaidi vai paralēlā aizdevuma ar kapitāla atlaidi (tai skaitā tā pagarinājuma, ja attiecināms) termiņš nepārsniedz 10 gadus.
· 45. Termiņa pagarinājums ir iespējams, nepārsniedzot noteikto maksimālo aizdevuma termiņu:
· 45.1. ja atbalstu sākotnēji sniedz saskaņā ar šo noteikumu 21., 30. vai 38. punktu un termiņa pagarinājums nerada sākotnēji piešķirtā valsts atbalsta summas un intensitātes pārsniegumu, nodrošinot Komisijas regulas Nr. 651/2014 5. pantā vai Komisijas regulas 2023/2831 4. pantā noteiktos atbalsta pārredzamības nosacījumus, tas ir, netiek piešķirts jauns atbalsts;
· 45.2. ja tas ir jauns atbalsts, ko sniedz saskaņā ar šo noteikumu 30. vai 38. punktu, un ja atbalstu arī sākotnēji sniedza saskaņā ar šo noteikumu 30. vai 38. punktu. Ja gala saņēmējs atbilst šo noteikumu 30. vai 38. punktā minētā atbalsta saņemšanas prasībām, atbalstu piešķir, kad sabiedrība "Altum" ir pieņēmusi jaunu lēmumu, kurā noteikts atbalsta maksimālais apmērs.
· 46. Sabiedrības "Altum" aizdevuma ar kapitāla atlaidi vai paralēlā aizdevuma ar kapitāla atlaidi pamatsummas atmaksu:
· 46.1. daļā, kas pārsniedz kapitāla atlaides apmēru, gala saņēmējs uzsāk pēc projekta pabeigšanas;
· 46.2. daļā, kas ir vienāda ar kapitāla atlaides apmēru, gala saņēmējs uzsāk 42 mēnešu laikā pēc projekta pabeigšanas, ja gala saņēmējs nav izpildījis šo noteikumu 32. punktā minētos rādītājus vai nav saņemta informācija par šo noteikumu 32. punktā minēto rādītāju izpildi. Ja līdz brīdim, kad tiek piemērota kapitāla atlaide, aizdevuma pamatsumma ir atmaksāta tādā apmērā, ka tās atlikums ir mazāks par piemērojamo kapitāla atlaidi, piemērojamās kapitāla atlaides apmēru samazina līdz faktiskajam aizdevuma pamatsummas atlikuma apmēram.
V. Subsīdijas ekvivalenta aprēķināšana un atbalsta kumulācija
· 47. Sabiedrības "Altum" aizdevumam, aizdevumam ar kapitāla atlaidi vai paralēlajam aizdevumam ar kapitāla atlaidi subsīdijas ekvivalentu aprēķina šādā kārtībā:
· 47.1. sabiedrības "Altum" aizdevumam subsīdijas ekvivalentu aprēķina kopā par visu atbalsta periodu, faktiski piemēroto procentu summu atskaitot no procentu summas, kas jāmaksā saskaņā ar Eiropas Komisijas konkrētajam periodam noteikto bāzes likmi (publicēta Eiropas Komisijas Konkurences ģenerāldirektorāta tīmekļvietnē), kā arī riska likmi, kuras procentuālais apmērs tiek noteikts atbilstoši sabiedrības "Altum" izsniegtajam aizdevuma saņēmēja reitingam un piedāvātajam nodrošinājumam;
· 47.2. sabiedrības "Altum" aizdevumam ar kapitāla atlaidi vai paralēlajam aizdevumam ar kapitāla atlaidi kopējo subsīdijas ekvivalentu aprēķina un nosaka, summējot subsīdijas ekvivalenta daļas sabiedrības "Altum" aizdevuma vai paralēlā aizdevuma daļai, kas ir vienāda ar piešķirto kapitāla atlaidi, un sabiedrības "Altum" aizdevuma vai paralēlā aizdevuma daļai, kas pārsniedz piešķirtās kapitāla atlaides apjomu:
· 47.2.1. sabiedrības "Altum" aizdevuma vai paralēlā aizdevuma daļai, kas ir vienāda ar piešķirto kapitāla atlaidi, subsīdijas ekvivalents ir vienāds ar komersantam piešķirto kapitāla atlaides apmēru;
· 47.2.2. sabiedrības "Altum" aizdevuma daļai vai paralēlā aizdevuma daļai, kas pārsniedz piešķirtās kapitāla atlaides apjomu, subsīdijas ekvivalentu aprēķina kopā par visu atbalsta periodu, faktiski piemērojamo procentu summu atskaitot no procentu summas, kura jāmaksā saskaņā ar Eiropas Komisijas konkrētajam periodam noteikto bāzes likmi (bāzes un risku likmes publicētas Eiropas Komisijas Konkurences ģenerāldirektorāta tīmekļvietnē) un riska likmi, kuras procentuālais apmērs tiek noteikts atbilstoši sabiedrības "Altum" izsniegtajam aizdevuma saņēmēja reitingam un piedāvātajam nodrošinājumam.
· 48. Atbalstu, kas piešķirts saskaņā ar šo noteikumu 21. punktu:
· 48.1. var apvienot ar citu valsts atbalstu, kura attiecināmās izmaksas nav nosakāmas, nepārsniedzot šajos noteikumos paredzēto finansējuma intensitāti un apmēru un nepārsniedzot maksimālā publiskā finansējuma apmēru vai maksimālo robežvērtību, kas noteikta citā valsts atbalsta programmā, individuālā atbalsta projektā vai Eiropas Komisijas lēmumā;
· 48.2. par vienām un tām pašām attiecināmajām izmaksām nedrīkst apvienot ar atbalstu, kuru sniedz saskaņā ar Eiropas Komisijas lēmumiem, kas pieņemti atbilstoši Eiropas Komisijas 2023. gada 9. marta paziņojumam "Krīzes un pārkārtošanās pagaidu regulējums valsts atbalsta pasākumiem, ar ko atbalsta ekonomiku pēc Krievijas agresijas pret Ukrainu" (C(2023) 1711 final);
· 48.3. var apvienot ar šīs vai ar citas atbalsta programmas vai individuālā atbalsta projekta ietvaros piešķirto finansējumu (tai skaitā par tām pašām attiecināmajām izmaksām) un ar de minimis atbalstu, ievērojot nosacījumu, ka šo noteikumu ietvaros piešķirtais finansējums kopā ar šīs vai citas atbalsta programmas vai individuālā atbalsta projekta ietvaros piešķirto finansējumu nepārsniedz maksimāli pieļaujamo reģionālā finansējuma intensitāti, kas norādīta šo noteikumu 28. punktā;
· 48.4. nedrīkst apvienot ar reģionālo atbalstu citu reģionālā atbalsta projektu vai programmu ietvaros attiecībā uz atbalstu algu izmaksām.
· 49. Šo noteikumu ietvaros piešķirto atbalstu nedrīkst apvienot ar citas valsts atbalsta programmas ietvaros saņemto atbalstu par vienām un tām pašām izmaksām.
· 50. Gala saņēmējs, ievērojot Komisijas regulas 2023/2831 5. panta 1. un 3. punktu, de minimis atbalstu drīkst kumulēt ar citu de minimis atbalstu līdz Komisijas regulas 2023/2831 3. panta 2. punktā noteiktajam attiecīgajam robežlielumam, kā arī drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā vai Eiropas Komisijas lēmumā. Šo noteikumu ietvaros saņemto de minimis atbalstu var apvienot ar citu de minimis atbalstu par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 procentus.
· 51. Ja tiek pārkāpti Komisijas regulas Nr. 651/2014 vai Komisijas regulas 2023/2831 nosacījumi, gala saņēmējiem ir pienākums atmaksāt sabiedrībai "Altum" projekta ietvaros saņemto nelikumīgo komercdarbības atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
VI. Atbalsta uzskaite, neatbalstāmās nozares un darbības
· 52. Gala saņēmēja pienākumi:
· 52.1. nodrošināt informācijas uzskaiti par saņemto finansējumu un glabāt to 10 gadus no atbalsta piešķiršanas dienas;
· 52.2. nodrošināt darbību un finanšu plūsmu nodalīšanu atbalstāmajās nozarēs, ja gala saņēmējs vienlaikus darbojas saskaņā ar šiem noteikumiem atbalstāmajās nozarēs un neatbalstāmajās nozarēs atbilstoši šo noteikumu 53. punktam;
· 52.3. nodrošināt interešu konflikta, krāpšanas un korupcijas risku neesību;
· 52.4. nodrošināt informāciju par projekta rezultātā radīto darba vietu skaitu un nodarbinātajiem.
· 53. Atbalsts netiek sniegts šādām darbībām, nozarēm, iekārtām un gala saņēmējiem:
· 53.1. ieroču un munīcijas tirdzniecībai (Saimniecisko darbību statistiskās klasifikācijas Eiropas Kopienā 2. redakcijas 1. atjauninājuma (turpmāk – NACE 2.1. red.) klase 47.78 "Citu jaunu preču mazumtirdzniecība");
· 53.2. azartspēlēm un derībām (NACE 2.1. red. 92. nodaļa "Azartspēles un derības");
· 53.3. tabakas izstrādājumu ražošanai un tirdzniecībai (NACE 2.1. red. 12. nodaļa "Tabakas izstrādājumu ražošana", klase 46.35 "Tabakas izstrādājumu vairumtirdzniecība" un klase 47.26 "Tabakas izstrādājumu mazumtirdzniecība");
· 53.4. finanšu un apdrošināšanas darbībai (NACE 2.1. red. L sadaļa "Finanšu un apdrošināšanas darbības"), izņemot finanšu tehnoloģiju uzņēmumus jeb tādus uzņēmumus, kas attīsta jaunus biznesa modeļus, iedzīvina inovācijas, veido jaunus finanšu produktus un pakalpojumus, pilnveido pakalpojumu sniegšanas veidus un biznesa modeļus;
· 53.5. aizdevumu refinansēšanai un restrukturēšanai;
· 53.6. uzsāktu projektu īstenošanai;
· 53.7. saskaņā ar Eiropas Parlamenta un Padomes 2021. gada 24. jūnija Regulu (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula 2021/1060):
· 53.7.1. regulas 2021/1060 64. panta 1. punkta "a" apakšpunktā minētajām izmaksām;
· 53.7.2. Eiropas Savienības fondu projektu līdzfinansēšanai, tai skaitā priekšfinansēšanai saskaņā ar regulas 2021/1060 58. panta 7. punktu;
· 53.7.3. zemes iegādei, ja zemes iegādes maksa pārsniedz 10 procentus no atbalsta kopējā apmēra gala saņēmējam vai 15 procentus no atbalsta kopējā apmēra gala saņēmējam, ja zeme atrodas pamestā teritorijā vai bijušās rūpniecības teritorijā, kurā ir ēkas, saskaņā ar regulas 2021/1060 64. panta 1. punkta "b" apakšpunktu;
· 53.8. regulas 2021/1058 7. panta 1. punktā noteiktajām nozarēm;
· 53.9. Komisijas regulas 2023/2831 1. panta 1. punktā noteiktajām neatbalstāmajām nozarēm un darbībām, ja gala saņēmējs pretendē uz atbalstu saskaņā ar Komisijas regulu 2023/2831;
· 53.10. Komisijas regulas Nr. 651/2014 1. panta 2. punkta "c" un "d" punktā noteiktajām neatbalstāmajām nozarēm un darbībām, ja gala saņēmējs pretendē uz atbalstu saskaņā ar Komisijas regulu Nr. 651/2014;
· 53.11. Komisijas regulas Nr. 651/2014 1. panta 3. punktā noteiktajām neatbalstāmajām nozarēm un darbībām atbilstoši Komisijas regulas Nr. 651/2014 2. panta 8., 9., 10. un 11. punktā noteiktajām definīcijām, ja gala saņēmējs pretendē uz atbalstu saskaņā ar Komisijas regulu Nr. 651/2014;
· 53.12. Komisijas regulas Nr. 651/2014 13. panta "a" un "b" apakšpunktā noteiktajām nozarēm;
· 53.13. Komisijas regulas Nr. 651/2014 13. panta "a" punktā noteiktajām nozarēm atbilstoši Komisijas regulas Nr. 651/2014 2. panta 13., 43. un 43.a punktā noteiktajām definīcijām;
· 53.14. Komisijas regulas Nr. 651/2014 13. panta "b" punktā noteiktajām nozarēm atbilstoši Komisijas regulas Nr. 651/2014 2. panta 45. un 130. punktā noteiktajām definīcijām un platjoslas tīkla attīstīšanai.
· 54. Pasākuma īstenošanā atbalstu nepiešķir darbībām, kuras uzskatāmas par faktiski pabeigtām vai pilnībā īstenotām, pirms ir iesniegts projekta pieteikums par atbalsta programmas finansējuma saņemšanu, ievērojot regulas 2021/1060 63. panta 6. punktu.
· 55. Sabiedrībai "Altum" ir pienākums:
· 55.1. nodrošināt informācijas uzskaiti par saņemto finansējumu un piešķirto atbalstu un glabāt to 10 fiskālos gadus no dienas, kad piešķirts pēdējais atbalsts saskaņā ar šiem noteikumiem;
· 55.2. nodrošināt Komisijas regulas Nr. 651/2014 9. panta 1. un 4. punktā noteiktā publicēšanas pienākuma izpildi;
· 55.3. iesniegt Ekonomikas ministrijā šo noteikumu 58. punktā minēto informāciju.
· 56. Aizsardzības ministrijai ir pienākums, sniedzot atzinumu, nodrošināt interešu konfliktu neesību.
· 57. Ekonomikas ministrija ne vēlāk kā trīs gadus pēc atbalsta piešķiršanas, ņemot vērā Centrālās statistikas pārvaldes sniegtos datus, apkopo informāciju par gala saņēmēja eksporta apjomu un produktivitātes pieaugumu, tai skaitā vērtējot, vai produktivitātes pieaugums atbalstītajos gala saņēmējos sasniedz vismaz 10 procentus triju gadu laikā no gala saņēmēju noslēguma pārskata iesniegšanas dienas.
· 58. Gala saņēmējam pēc projektu pabeigšanas ir pienākums ne vēlāk kā divus kalendāra mēnešus pēc kalendāra gada noslēguma iesniegt sabiedrībā "Altum" datus par šādiem RIS3 rādītājiem katrā no RIS3 jomām:
· 58.1. pētniecības un attīstības izdevumu apjoms – publiskais finansējums (euro);
· 58.2. pētniecības un attīstības izdevumu apjoms – privātās investīcijas (euro);
· 58.3. kopējie pētniecības un attīstības izdevumi (euro):
· 58.3.1. iekšējie izdevumi veiktajiem pētniecības un attīstības darbiem:
· 58.3.1.1. kārtējie izdevumi (euro):
· 58.3.1.1.1. darbaspēka izmaksas (pētniecības un attīstības izdevumu apjoms, euro);
· 58.3.1.1.2. citi kārtējie izdevumi (euro);
· 58.3.1.2. kapitālizdevumi – ēkas, iekārtas, intelektuālā īpašuma tiesības, datoru programmatūra (euro);
· 58.3.2. ārējie izdevumi pētniecības un attīstības darbiem, kas pasūtīti citās iestādēs, uzņēmumos, organizācijās;
· 58.4. kopējais pētniecības un attīstības personāls (pilna laika ekvivalents):
· 58.4.1. iekšējais pētniecības un attīstības personāls:
· 58.4.1.1. pētnieki (zinātnieki un citi profesionāļi);
· 58.4.1.2. pētniecības un attīstības tehniskais un atbalsta personāls;
· 58.4.2. ārējais pētniecības un attīstības personāls:
· 58.4.2.1. pētnieki (zinātnieki un citi profesionāļi);
· 58.4.2.2. pētniecības un attīstības tehniskais un atbalsta personāls;
· 58.5. piesaistītais ārvalstu finansējums (euro) (no starptautiskajām pētniecības programmām vai ārvalstu partneriem) pētniecībai;
· 58.6. rūpnieciskie pētījumi (pētniecības un attīstības izdevumu apjoms, euro);
· 58.7. tehniski ekonomiskā priekšizpēte (pētniecības un attīstības izdevumu apjoms, euro);
· 58.8. jaunradītie produkti (preces un pakalpojumi, kas nav tehnoloģijas) (skaits);
· 58.9. eksperimentālās izstrādes (pētniecības un attīstības izdevumu apjoms, euro);
· 58.10. jaunradītās tehnoloģijas (skaits);
· 58.11. radītie rūpnieciskā īpašuma objekti:
· 58.11.1. patents un patentu pieteikumi (skaits);
· 58.11.2. reģistrēts dizainparaugs (skaits);
· 58.11.3. pusvadītāja izstrādājums vai tā pieteikums (skaits);
· 58.11.4. preču zīme (ieskaitot kolektīvās zīmes) un sertifikācijas zīme (skaits);
· 58.11.5. licences līgumi (skaits);
· 58.11.6. augu šķirne (skaits);
· 58.12. ar projekta īstenošanu saistīto jaunradīto darba vietu skaits;
· 58.13. neto apgrozījums (euro), kas radies, projekta rezultātu ieviešot saimnieciskajā darbībā vai komercializējot;
· 58.14. gala saņēmēju eksports (euro), kas radies, projekta rezultātu ieviešot saimnieciskajā darbībā vai komercializējot.
VII. Noslēguma jautājumi
· 59. Lēmumus par reģionālā atbalsta piešķiršanu saskaņā ar šo noteikumu 21. punktu var pieņemt līdz Komisijas regulas Nr. 651/2014 darbības beigām, bet ne vēlāk kā līdz 2027. gada 31. decembrim.
· 60. Lēmumus par de minimis atbalsta piešķiršanu saskaņā ar šo noteikumu 30. vai 38. punktu var pieņemt līdz Komisijas regulas 2023/2831 darbības beigām, bet ne vēlāk kā līdz 2029. gada 31. decembrim.

